KZN-polisie vind talle onwettige vuurwapensArgieffoto Kapt. Nqobile Gwala, polisiewoordvoerder, het Dinsdag gesê talle teenmisdaad-operasies is tussen 3 en 30 Julie in verskeie gebiede in die provinsie uitgevoer. Tydens hierdie operasies het die polisie op ses jaggewere, vyf haelgewere, ses tuisgemaakte vuurwapens en 102 pistole beslag gelê, sowel as altesaam 1 077 patrone. “Die vuurwapens is almal vir ballistiese toetse gestuur om vas te stel of dit in die uitvoering van enige misdade gebruik is,” het Gwala gesê. Die polisie het ook 112 verdagtes vir die onwettige besit van vuurwapens en ammunisie in hegtenis geneem, het sy gesê. Genl.maj. Bhekinkosi Langa, waarnemende provinsiale polisiekommissaris, het die polisiebeamptes geloof vir hul goeie werk en eienaars van onwettige vuurwapens gewaarsku die polisie sal hulle vastrek. “Ons doen ook ŉ beroep op mense wat steeds in die besit is van ŉ oorledene se vuurwapen, om aansoek te doen vir ŉ lisensie of hulle sal vervolg word,” het Langa gesê.